DA Den Europæiske Unions Tidende C 68/1

EUROJUSTS FORRETNINGSORDENS BESTEMMELSER FOR BEHANDLING OG BESKYTTELSE AF PERSONOPLYSNINGER

(Enstemmigt vedtaget af Eurojusts kollegium på dets møde den 21. oktober 2004 og godkendt af Rådet den 24. februar 2005)

(2005/C 68/01)

AFSNIT I

DEFINITIONER

Artikel 1

Definitioner

I disse bestemmelser og alle gennemførelsesbestemmelser hertil forstås ved:

a) »afgørelsen om Eurojust« Rådets afgørelse af 28. februar 2002 om oprettelse af Eurojust for at styrke bekæmpelsen af grov kriminalitet som ændret ved Rådets afgørelse af 18. juni 2003

b) »kollegiet« Eurojusts kollegium som omhandlet i artikel 10 i afgørelsen om Eurojust

c) »nationalt medlem« det nationale medlem, som hver medlemsstat har udstationeret ved Eurojust som omhandlet i artikel 2, stk. 1, i afgørelsen om Eurojust

d) »assistent« en person, der bistår det nationale medlem som omhandlet i artikel 2, stk. 2, i afgørelsen om Eurojust

e) »Eurojusts personale« den administrerende direktør som omhandlet i artikel 29 i afgørelsen om Eurojust samt personalet, der omhandles i artikel 30 i afgørelsen om Eurojust

f) »den databeskyttelsesansvarlige« den person, der udpeges i henhold til artikel 17 i afgørelsen om Eurojust

g) »den fælles kontrolinstans« den uafhængige instans, der oprettes i henhold til artikel 23 i afgørelsen om Eurojust

h) »personoplysninger« enhver form for information om en identificeret eller identificerbar fysisk person (»den registrerede«); ved identificerbar person forstås en person, der direkte eller indirekte kan identificeres, bl.a. ved et identifikationsnummer eller et eller flere elementer, der er særlige for denne persons fysiske, fysiologiske, psykiske, økonomiske, kulturelle eller sociale identitet

i) »behandling af personoplysninger«(»behandling«) enhver operation eller række af operationer — med eller uden brug af elektronisk databehandling — som personoplysninger gøres til genstand for, f.eks. indsamling, registrering, systematisering, opbevaring, tilpasning eller ændring, selektion, søgning, brug, videregivelse ved transmission, formidling eller enhver anden form for overdragelse, sammenstilling eller samkøring samt blokering, slettelse eller tilintetgørelse

j) »register med personoplysninger« (»register«) enhver struktureret samling af personoplysninger, der er tilgængelige efter bestemte kriterier, hvad enten denne samling er placeret centralt, decentralt eller er fordelt efter funktionsbestemte eller geografiske kriterier

k) »den registeransvarlige« den person, der alene eller sammen med andre afgør, til hvilket formål og med hvilke hjælpemidler der må foretages behandling af personoplysninger; er formålet med og hjælpemidlerne ved behandlingen fastlagt ved nationale eller europæiske love eller forskrifter, kan den registeransvarlige, eller de specifikke kriterier for udpegelse af denne, angives i national eller europæisk ret

l) »registerfører« den fysiske eller juridiske person, offentlige myndighed, institution eller ethvert andet organ, der behandler personoplysninger på den registeransvarliges vegne

m) »tredjemand« enhver anden fysisk eller juridisk person, offentlig myndighed, institution eller ethvert andet organ end den registrerede, den registeransvarlige, registerføreren og de personer under den registeransvarliges eller registerførerens direkte myndighed, der er beføjet til at behandle oplysningerne

n) »modtager« den fysiske eller juridiske person, offentlige myndighed, institution eller ethvert andet organ, hvortil oplysningerne meddeles, uanset om der er tale om en tredjemand.

AFSNIT II

ANVENDELSESOMRÅDE OG STRUKTUR

Artikel 2

Anvendelsesområde

1. Disse bestemmelser i forretningsordenen anvendes på Eurojusts behandling af personoplysninger, der helt eller delvis foretages ved hjælp af edb, samt på ikke-elektronisk behandling af personoplysninger, der er eller vil blive indeholdt i et register i overensstemmelse med afgørelsen om Eurojust.

2. Disse bestemmelser anvendes på alle oplysninger, der indsamles og viderebehandles af Eurojust, det vil sige oplysninger, Eurojust har noteret eller modtaget, og som Eurojust er i besiddelse af, vedrørende emner, der har at gøre med politikker, aktiviteter og beslutninger, som henhører under Eurojusts kompetenceområde.

3. Disse bestemmelser gælder ikke for oplysninger, der er overgivet til et nationalt medlem af Eurojust udelukkende inden for rammerne af vedkommendes retslige beføjelser som defineret i artikel 9, stk. 3, i afgørelsen om Eurojust.

Artikel 3

Struktur

1. Enhver personoplysning betragtes som knyttet til en bestemt sag eller ikke knyttet til en bestemt sag. En personoplysning betragtes som knyttet til en bestemt sag, hvis den er knyttet til Eurojusts operationelle opgaver som defineret i artikel 5, 6 og 7 i afgørelsen om Eurojust.

2. Oplysninger, der er knyttet til en bestemt sag, behandles i overensstemmelse med afsnit III og IV. Oplysninger, der ikke er knyttet til en bestemt sag, behandles i overensstemmelse med afsnit III og V.

AFSNIT III

PRINCIPPER FOR ALMINDELIG ANVENDELSE I EUROJUST

Artikel 4

Retten til privatliv og databeskyttelse

Eurojust skal ved behandlingen af personoplysninger til fulde respektere menneskerettighederne og de grundlæggende frihedsrettigheder, herunder navnlig menneskers ret til privatliv, uanset nationalitet og bopæl.

Artikel 5

Principper vedrørende databehandlingens lovlighed, rimelighed, proportionalitet og nødvendighed

1. Personoplysninger skal behandles rimeligt og lovligt.

2. Eurojust må kun behandle personoplysninger, der er nødvendige, tilstrækkelige, relevante og ikke omfatter mere, end der kræves til opfyldelse af de formål, hvortil de indsamles eller viderebehandles.

3. Eurojust definerer sine databehandlingsoperationer og -systemer i overensstemmelse med målet om, at der kun indsamles og viderebehandles personoplysninger, der er nødvendige i henhold til stk. 2. Navnlig skal mulighederne for så vidt muligt at anvende dæknavne og anonymisere oplysninger udnyttes under hensyntagen til formålet med behandlingen, således at indsatsen får et rimeligt omfang.

Artikel 6

Oplysningernes pålidelighed

1. Eurojust sikrer, at personoplysninger er korrekte og om nødvendigt ajourførte; der skal tages ethvert rimeligt skridt til at slette eller berigtige oplysninger, der er urigtige eller ufuldstændige i forhold til det formål, hvortil de indsamles, eller i forbindelse med hvilke de behandles på et senere tidspunkt.

2. Personoplysninger må ikke opbevares på en måde, der giver mulighed for at identificere de registrerede i et længere tidsrum end det, der er nødvendigt af hensyn til de formål, hvortil de indsamles eller viderebehandles, jf. artikel 5, stk. 2.

Artikel 7

Datasikkerhed

1. Eurojust fastlægger i overensstemmelse med artikel 22 i afgørelsen om Eurojust og disse bestemmelser i forretningsordenen de tekniske foranstaltninger og organisatoriske forholdsregler til at beskytte personoplysninger mod hændelig eller ulovlig tilintetgørelse, hændeligt tab eller uautoriseret udbredelse, ændring og adgang eller enhver anden form for uautoriseret behandling. Der skal navnlig træffes foranstaltninger til at sikre, at kun personer, der er autoriseret dertil, kan få adgang til personoplysninger.

2. Alle foranstaltninger skal være hensigtsmæssige i forhold til de risici, behandlingen indebærer, og arten af de oplysninger, der behandles.

3. Eurojust udarbejder en samlet sikkerhedspolitik i overensstemmelse med artikel 22, stk. 2, i afgørelsen om Eurojust og disse bestemmelser i forretningsordenen. Denne politik skal i fuldt omfang tage hensyn til, at Eurojust udfører et følsomt arbejde, og den skal omfatte bestemmelser om klassificering af dokumenter, screening af Eurojusts personale og foranstaltninger i tilfælde af brud på sikkerheden. Den fælles kontrolinstans høres om Eurojusts sikkerhedspolitik.

4. Alle stillingsindehavere i Eurojust modtager tilstrækkelig orientering om Eurojusts sikkerhedspolitik, og de skal anvende de tekniske og organisatoriske foranstaltninger, som stilles til deres rådighed, i overensstemmelse med de relevante krav til databeskyttelse og -sikkerhed.

Artikel 8

Den registreredes ret til underretning

1. Den registrerede skal underrettes om formålet med behandlingen og den registeransvarliges, modtagernes eller modtagerkategoriernes identitet og om, hvorvidt der gives ret til at få indsigt i og foretage berigtigelse af oplysninger, der vedrører den registrerede, samt have alle yderligere informationer, f.eks. retsgrundlaget for den databehandlingsoperation, oplysningerne skal anvendes til, tidsbegrænsninger for lagring af oplysningerne og retten til på ethvert tidspunkt at indbringe spørgsmål for den fælles kontrolinstans, for så vidt sådanne yderligere informationer i betragtning af databehandlingens formål og særlige omstændigheder er nødvendige for at sikre den registrerede en rimelig behandling af oplysningerne, jf. dog de særlige bestemmelser i afsnit IV om oplysninger, der er knyttet til en bestemt sag, og i afsnit V om oplysninger, der ikke er knyttet til en bestemt sag.

2. Denne underretning skal ske senest ved indsamlingen af oplysningerne fra den registrerede eller, hvis oplysningerne modtages fra tredjemand, ved registreringen af personoplysninger eller, hvis oplysningerne forventes videregivet til tredjemand, senest på det tidspunkt, hvor de videregives for første gang, eller i de sager, der er omhandlet i afsnit IV, kapitel II, i disse bestemmelser, så snart der ikke er nogen sandsynlig risiko for at skade formålene med databehandlingen, den nationale efterforskning eller strafforfølgning og tredjemands rettigheder og frihedsrettigheder.

Artikel 9

Den registreredes ret til indsigt, berigtigelse, blokering og sletning

1. Den registrerede har ret til indsigt, berigtigelse, blokering og eventuelt sletning af oplysninger. Eurojust fastlægger, om fornødent i samarbejde med de berørte nationale myndigheder, procedurer, der letter den registreredes udøvelse af disse rettigheder.

2. Den databeskyttelsesansvarlige sikrer, at den registrerede underrettes om sine rettigheder, hvis vedkommende anmoder herom.

Artikel 10

Tavshedspligt

I overensstemmelse med artikel 25 i afgørelsen om Eurojust har enhver, der skal arbejde i og samarbejde med Eurojust, tavshedspligt. Eurojust træffer alle fornødne foranstaltninger til at sikre, at tavshedspligten overholdes, og at ethvert brud på tavshedspligten omgående indrapporteres til den databeskyttelsesansvarlige og lederen af sikkerhedsafdelingen, der sørger for, at der træffes passende foranstaltninger.

Artikel 11

Intern databehandling

Personer, der arbejder med databehandling i Eurojust og har adgang til personoplysninger, må kun behandle oplysningerne efter instruks fra den registeransvarlige, medmindre national eller europæisk ret kræver en sådan databehandling.

Artikel 12

Forespørgsler samt anmodninger og krav om oplysninger fra stillingsindehavere i Eurojust

1. Den databeskyttelsesansvarlige meddeler efter anmodning enhver stillingsindehaver i Eurojust oplysninger om databehandling i Eurojust med henblik på opgaverne i artikel 17, stk. 2 og 4, i afgørelsen om Eurojust. Den databeskyttelsesansvarlige besvarer forespørgsler og behandler alle anmodninger eller krav om oplysninger vedrørende angivelige brud på bestemmelserne i afgørelsen om Eurojust, disse bestemmelser i forretningsordenen eller andre bestemmelser om Eurojusts behandling af personoplysninger. Det må ikke komme nogen til skade, at de gør den databeskyttelsesansvarlige opmærksom på et angiveligt brud på bestemmelserne om behandlingen af personoplysninger.

2. Alle, der arbejder i Eurojust, skal samarbejde med kollegiet, de nationale medlemmer, den databeskyttelsesansvarlige og den fælles kontrolinstans om forespørgsler, efterforskning, revision og andre aktiviteter, der vedrører databeskyttelse.

AFSNIT IV

BESTEMMELSER OM DATABEHANDLING KNYTTET TIL EN BESTEMT SAG

Kapitel I

Betingelser for lovligheden af behandling af personoplysninger

Artikel 13

Behandling af personoplysninger i tilknytning til en bestemt sag

1. I det omfang det er nødvendigt for, at Eurojust kan nå sine mål, behandles personoplysninger i tilknytning til en bestemt sag ved hjælp af elektronisk databehandling eller ved hjælp af strukturerede manuelle registre i overensstemmelse med artikel 14, 15 og 16 i afgørelsen om Eurojust.

2. De nationale medlemmer, der behandler personoplysninger vedrørende enkeltsager, træffer afgørelse om formålet med og metoden til behandling af personoplysningerne og betragtes derfor som registeransvarlige eller i givet fald registermedansvarlige.

Artikel 14

Databehandlingens lovlighed og rimelighed

Personoplysninger kan indsamles og viderebehandles i tilknytning til en bestemt sag i det omfang, behandlingen er nødvendig for, at Eurojust kan nå sine mål om at styrke bekæmpelsen af grov kriminalitet.

Artikel 15

Begrænsning af formålet

Personoplysninger, der behandles af Eurojust i forbindelse med efterforskning og strafforfølgning, må under ingen omstændigheder behandles med henblik på andre formål.

Artikel 16

Oplysningernes pålidelighed

1. Hvis Eurojust modtager oplysninger fra en medlemsstat eller en tredjepart i forbindelse med en efterforskning eller strafforfølgning, er Eurojust ikke ansvarlig for, at de modtagne oplysninger er korrekte, men skal fra modtagelsen sikre, at der træffes enhver rimelig foranstaltning for at holde oplysningerne ajourført.

2. Hvis Eurojust opdager, at de pågældende oplysninger er unøjagtige, underrettes den tredjepart, der har indgivet oplysningerne, og oplysningerne berigtiges.

Artikel 17

Særlige kategorier af oplysninger

1. Eurojust træffer passende tekniske foranstaltninger til at sikre, at den databeskyttelsesansvarlige automatisk underrettes om undtagelsestilfælde, hvor artikel 15, stk. 4, i afgørelsen om Eurojust bringes i anvendelse. Sagsstyringssystemet sikrer, at sådanne oplysninger ikke indgår i den fortegnelse, der er omhandlet i artikel 16, stk. 1, i afgørelsen om Eurojust.

2. Hvis sådanne oplysninger omhandler vidner eller ofre, jf. artikel 15, stk. 2, i afgørelsen om Eurojust, registreres de ikke af sagsstyringsystemet, medmindre det kan dokumenteres, at kollegiet har truffet beslutning herom.

Artikel 18

Behandling af de kategorier af personoplysninger, der omhandles i artikel 15, stk. 3, i afgørelsen om Eurojust

1. Eurojust træffer passende tekniske foranstaltninger til at sikre, at den databeskyttelsesansvarlige automatisk underrettes om undtagelsestilfælde, hvor artikel 15, stk. 3, i afgørelsen om Eurojust bringes i anvendelse i en begrænset periode.

2. Hvis sådanne oplysninger omhandler vidner eller ofre, jf. artikel 15, stk. 2, i afgørelsen om Eurojust, registreres de ikke af sagsstyringsystemet, medmindre det dokumenteres, at mindst to nationale medlemmer i fællesskab har truffet beslutning herom.

Kapitel II

Den registreredes rettigheder

Artikel 19

Den registreredes ret til underretning

1. I forbindelse med Eurojusts operationer underrettes den registrerede om databehandlingen, så snart det står klart, at en sådan underretning af den registrerede ikke vil skade:

a) opfyldelsen af Eurojusts opgaver med henblik på at styrke bekæmpelsen af grov kriminalitet

b) national efterforskning og strafforfølgning, som Eurojust bistår med

c) en overvågnings-, inspektions- eller reguleringsopgave, der har tilknytning — eventuelt lejlighedsvis — til udøvelsen af en officiel myndighed i de tilfælde, der er omhandlet i litra a) og b)

d) tredjemands rettigheder og frihedsrettigheder.

2. Anvendelse af bestemmelsen i stk. 1 registreres i sagens midlertidige analysedatabase med angivelse af grundlaget for den beslutning, der er truffet af det eller de nationale medlem(mer), der har ansvaret for databasen.

Artikel 20

Den registreredes ret til indsigt

Enhver har ret til indsigt i sine egne personoplysninger, som Eurojust behandler på de vilkår, der er fastsat i artikel 19 i afgørelsen om Eurojust.

Artikel 21

Proceduren for den registreredes udøvelse af sine rettigheder

1. En person, der ønsker at udøve sin ret som registreret, kan rette anmodning herom direkte til Eurojust eller gennem den myndighed, der er udpeget hertil i en medlemsstat efter vedkommendes valg, og som videregiver anmodningen til Eurojust.

2. Anmodninger om udøvelse af rettigheder behandles af det eller de nationale medlem(mer), der berøres af anmodningen, og vedkommende indgiver en kopi af anmodningen til den databeskyttelsesansvarlige til registrering.

3. Det eller de nationale medlem(mer), der berøres af anmodningen, foretager den nødvendige kontrol og underretter den databeskyttelsesansvarlige om den afgørelse, der træffes i den specifikke sag. Afgørelsen tager i fuldt omfang hensyn til disse bestemmelser i forretningsordenen og til den lovgivning, der gælder for anmodningen, jf. artikel 19, stk. 3, i afgørelsen om Eurojust, til årsagerne til afslag i artikel 19, stk. 4, i afgørelsen om Eurojust og til de høringer af de kompetente strafferetlige myndigheder, som skal foretages, inden der træffes afgørelse, jf. artikel 19, stk. 9, i afgørelsen om Eurojust.

4. Den databeskyttelsesansvarlige foretager om fornødent yderligere kontrol i sagsstyringssystemet og underretter det eller de berørte nationale medlem(mer), hvis der ved denne kontrol fremkommer flere relevante oplysninger. Det eller de berørte nationale medlem(mer) kan på grundlag af oplysningerne fra den databeskyttelsesansvarlige beslutte at tage den første afgørelse op til fornyet overvejelse.

5. Den databeskyttelsesansvarlige underretter den registrerede om det eller de berørte nationale medlem(mer)s endelige afgørelse i overensstemmelse med artikel 19, stk. 6, i afgørelsen om Eurojust og underretter den registrerede om muligheden for at indbringe afgørelsen for den fælles kontrolinstans, hvis vedkommende ikke er tilfreds med det svar, Eurojust har givet.

6. Behandlingen af anmodningen afsluttes inden tre måneder efter modtagelsen. Den registrerede kan indbringe sagen for den fælles kontrolinstans, hvis anmodningen ikke er besvaret inden denne frist.

7. Såfremt anmodningen er modtaget gennem en national myndighed, sikrer det eller de berørte nationale medlem(mer), at den pågældende myndighed underrettes om den databeskyttelsesansvarliges svar til den registrerede.

8. Eurojust fastlægger procedurer for samarbejdet med de nationale myndigheder, der er udpeget til at varetage den registreredes rettigheder, så det sikres, at anmodninger fremsendes forsvarligt og rettidigt til Eurojust.

Artikel 22

Underretning af tredjemand efter rettelse, blokering eller sletning af personoplysninger knyttet til en bestemt sag

Eurojust træffer passende tekniske foranstaltninger for at sikre, at der, hvis Eurojust retter, blokerer eller sletter personoplysninger efter en anmodning, automatisk udarbejdes en fortegnelse over leverandører og modtagere af oplysningerne. Den registeransvarlige sikrer i overensstemmelse med artikel 20, stk. 5, i afgørelsen om Eurojust, at de, der er anført i fortegnelsen, underrettes om de ændringer, der er foretaget i personoplysningerne.

Kapitel III

Datasikkerhed

Artikel 23

Elektronisk sagsstyringssystem

1. Eurojust indfører et elektronisk sagsstyringssystem med et registreringssystem, som de nationale medlemmer skal anvende ved databehandling knyttet til bestemte sager, og som skal omfatte de midlertidige analysedatabaser og fortegnelsen, der er omhandlet i artikel 16 i afgørelsen om Eurojust. Systemet skal omfatte funktioner såsom sagsstyring, beskrivelse af arbejdsgangen, sammenholdelse af oplysninger og sikkerhed.

2. Sagsstyringssystemet godkendes af kollegiet efter høring af den databeskyttelsesansvarlige, den fælles kontrolinstans og det relevante personale i Eurojust, og det skal tage fuldt hensyn til kravene i artikel 22 og alle andre relevante bestemmelser i afgørelsen om Eurojust.

3. Ved hjælp af sagsstyringssystemet kan de nationale medlemmer orientere sig om årsagen til og de specifikke formål med at åbne en midlertidig analysedatabase inden for rammerne af de opgaver, der er omhandlet i artikel 5, 6 og 7 i afgørelsen om Eurojust.

Artikel 24

Midlertidige analysedatabaser og fortegnelse

1. Eurojust opretter i henhold til artikel 14, stk. 4, og artikel 16 i afgørelsen om Eurojust en fortegnelse over efterforskningsoplysninger og midlertidige analysedatabaser, der også indeholder personoplysninger. Både fortegnelsen og de midlertidige analysedatabaser udgør en del af det sagsstyringssystem, der er omhandlet i artikel 23, og det skal overholde de restriktioner for behandling af personoplysninger, der er fastsat i artikel 15 i afgørelsen om Eurojust.

2. De nationale medlemmer er ansvarlige for at åbne nye midlertidige analysedatabaser i tilknytning til de sager, de arbejder med. Sagsstyringssystemet giver automatisk hver nyåbnet midlertidig analysedatabase et referencenummer (identifikationsnummer).

3. Eurojust indfører et elektronisk sagsstyringssystem, så de nationale medlemmer kan behandle personoplysninger i en midlertidig analysedatabase med restriktioner eller stille dem helt eller delvist til rådighed for andre nationale medlemmer, der berøres af den pågældende sag. Sagsstyringssystemet giver dem mulighed for at afgrænse de specifikke personoplysninger og andre oplysninger, de ønsker at stille til rådighed for andre nationale medlemmer, deres assistenter eller autoriseret personale, der er involveret i behandlingen af sagen, at udvælge de oplysninger, de ønsker at indføre i fortegnelsen, jf. artikel 14 og 15 i afgørelsen om Eurojust, og at sikre, at denne indeholder mindst følgende oplysninger: henvisning til den midlertidige analysedatabase; typer af forbrydelser; berørte medlemsstater, internationale organisationer samt organisationer og/eller myndigheder i tredjelande; hvorvidt Europa-Kommissionen eller andre EU-organer er involveret; sagens formål og status (åben/lukket).

4. Når et nationalt medlem stiller en midlertidig analysedatabase eller en del heraf til rådighed for et eller flere berørte nationale medlem(mer), sikrer sagsstyringssystemet, at de godkendte brugere har adgang til de relevante dele af databasen, men at de ikke kan ændre de oplysninger, der er indført af den oprindelige ophavsmand. Godkendte brugere kan imidlertid tilføje relevante oplysninger i nye dele af de midlertidige analysedatabaser. Oplysningerne i fortegnelsen kan ligeledes læses af alle godkendte brugere af systemet, men kan kun ændres af den oprindelige ophavsmand.

5. Den databeskyttelsesansvarlige underrettes automatisk af et sådant system, når der oprettes nye analysedatabaser, der indeholder personoplysninger, og navnlig når der opstår undtagelsestilfælde, hvor artikel 15, stk. 3, i afgørelsen om Eurojust bringes i anvendelse. Sagsstyringssystemet markerer sådanne oplysninger, så den person, der har indlæst dem i systemet, bliver mindet om, at oplysningerne kun må opbevares i en begrænset periode. Hvis sådanne oplysninger omhandler vidner eller ofre som omhandlet i artikel 15, stk. 2, i afgørelsen om Eurojust, registreres de ikke i systemet, medmindre det dokumenteres, at mindst to nationale medlemmer i fællesskab har truffet beslutning herom.

6. Sagsstyringssystemet underretter automatisk den databeskyttelsesansvarlige om de undtagelsestilfælde, hvor artikel 15, stk. 4, i afgørelsen om Eurojust bringes i anvendelse. Hvis sådanne oplysninger omhandler vidner eller ofre som omhandlet i artikel 15, stk. 2, i afgørelsen om Eurojust, registreres de ikke i systemet, medmindre det dokumenteres, at kollegiet har truffet beslutning herom.

7. Sagsstyringssystemet sikrer, at kun de personoplysninger, der er omhandlet i artikel 15, stk. 1, litra a)-i) og k), og artikel 15, stk. 2, i afgørelsen om Eurojust, kan registreres i fortegnelsen.

8. Oplysningerne i fortegnelsen skal være tilstrækkelige til, at Eurojust kan udføre sine opgaver og navnlig opfylde målene i artikel 16, stk. 1, i afgørelsen om Eurojust.

Artikel 25

Logfiler og revisionsspor

1. Eurojust træffer passende tekniske foranstaltninger til at sikre, at al behandling af personoplysninger registreres. Sagsstyringssystemet skal navnlig sikre, at videregivelse og modtagelse af oplysninger som defineret i artikel 17, stk. 2, litra b), i afgørelsen om Eurojust registreres af hensyn til bestemmelserne i artikel 19, stk. 3, i afgørelsen om Eurojust. Registreringen skal, som krævet i artikel 22 i afgørelsen om Eurojust, sikre, at det kan kontrolleres og konstateres, hvilke organer personoplysningerne videregives til, og hvilke personoplysninger der er blevet indlæst i elektroniske databehandlingssystemer, samt hvornår og af hvem oplysningerne blev indlæst.

2. Den databeskyttelsesansvarlige gennemser registrene med regelmæssige mellemrum for at kunne bistå de nationale medlemmer og kollegiet i samtlige spørgsmål om databeskyttelse og foretager de nødvendige undersøgelser i tilfælde af uregelmæssigheder. Om nødvendigt underretter den databeskyttelsesansvarlige kollegiet og den fælles kontrolinstans efter proceduren i artikel 17, stk. 4, i afgørelsen om Eurojust om ethvert brud på databeskyttelsen, der fremgår af ovennævnte registre. Den databeskyttelsesansvarlige sikrer, at den administrerende direktør i givet fald underrettes, så han eller hun kan træffe de fornødne foranstaltninger inden for administrationen.

3. Den databeskyttelsesansvarlige giver efter anmodning den fælles kontrolinstans fuld adgang til de i stk. 1 omhandlede registre.

Artikel 26

Autoriseret adgang til personoplysningerne

1. Eurojust træffer passende tekniske foranstaltninger og indfører organisatoriske ordninger til at sikre, at kun nationale medlemmer, deres assistenter samt autoriseret Eurojust-personale har adgang til de personoplysninger, der behandles af Eurojust inden for rammerne af institutionens arbejde med henblik på at nå Eurojusts mål.

2. Disse foranstaltninger skal tage hensyn til formålene med indsamlingen og den videre behandling af oplysningerne, det aktuelle tekniske niveau, det sikkerhedsniveau, der kræves af det følsomme arbejde, Eurojust udfører, og kravene i artikel 22 i afgørelsen om Eurojust.

3. Hvert af Eurojusts nationale medlemmer dokumenterer og underretter den databeskyttelsesansvarlige om, hvilken politik vedkommende har godkendt inden for den nationale instans vedrørende indsigt i registre knyttet til bestemte sager. De nationale medlemmer sikrer navnlig, at der træffes passende organisatoriske foranstaltninger, at de overholdes, og at der gøres korrekt brug af de tekniske og organisatoriske foranstaltninger, Eurojust stiller til deres rådighed.

4. Kollegiet kan autorisere andre medarbejdere i Eurojust til at få indsigt i registre knyttet til bestemte sager, hvis udførelsen af Eurojusts opgaver kræver det.

Artikel 27

Revision og kontrol

1. Den databeskyttelsesansvarlige kontrollerer, at behandlingen af personoplysninger i Eurojust er lovlig og overholder bestemmelserne i afgørelsen om Eurojust, disse bestemmelser i forretningsordenen samt andre bestemmelser herom. Med henblik herpå bistår den databeskyttelsesansvarlige de nationale medlemmer i databeskyttelsesspørgsmål og foretager årlige undersøgelser af, om ovennævnte bestemmelser overholdes i Eurojust. Den databeskyttelsesansvarlige indberetter resultatet af disse undersøgelser og alle andre relevante tiltag i Eurojust til kollegiet og den fælles kontrolinstans. Den databeskyttelsesansvarlige sikrer, at den administrerende direktør i givet fald underrettes, så vedkommende kan træffe de fornødne foranstaltninger inden for administrationen.

2. Den fælles kontrolinstans foretager kontrol og revision i overensstemmelse med artikel 23, stk. 7, i afgørelsen om Eurojust.

Kapitel IV

Datatransmission til tredjemand eller eksterne organisationer

Artikel 28

Datatransmission til tredjemand eller eksterne organisationer

1. Eurojust bestræber sig på at indgå samarbejdsaftaler med passende bestemmelser om udveksling af personoplysninger med alle de partnere, som der regelmæssigt udveksles oplysninger med.

2. Bortset fra de tilfælde, hvor der eksisterer sådanne samarbejdsaftaler, videregiver Eurojust kun personoplysninger til et tredjeland eller til en af enhederne i artikel 27, stk. 1, i afgørelsen om Eurojust, hvis de er omfattet af konventionen om beskyttelse af det enkelte menneske i forbindelse med elektronisk databehandling af personoplysninger, der blev undertegnet den 28. januar 1981 i Strasbourg, eller hvis der er sikkerhed for et tilstrækkeligt beskyttelsesniveau.

3. Det eller de berørte nationale medlem(mer) træffer beslutning om videregivelse til parter, der ikke er omfattet af Europarådets konvention af 28. januar 1981, på grundlag af den databeskyttelsesansvarliges vurdering af, om beskyttelsesniveauet er tilstrækkeligt. Vurderingen af beskyttelsesniveauet foretages på baggrund af samtlige forhold ved hver videregivelse eller kategori af videregivelser. Vurderingen skal navnlig bygge på en undersøgelse af følgende elementer: typen af oplysninger, den påtænkte behandlings formål og varighed, oprindelseslandet og det endelige bestemmelsesland, de almindelige og sektorbestemte retsregler, der er gældende i den pågældende stat eller organisation, de regler for god forretningsskik og de sikkerhedsregler, der er gældende der, samt eksistensen af tilstrækkelige sikkerhedsforanstaltninger truffet af modtageren af oplysningerne. Sådanne sikkerhedsforanstaltninger kan navnlig være en følge af skriftlige aftaler, som er bindende for den registeransvarlige, der foretager videregivelsen, og for en modtager, der ikke er omfattet af lovgivningen i et land, der har tiltrådt konventionen. De pågældende aftaler skal indeholde de relevante aspekter af databeskyttelse. I tilfælde af, at vurderingen af beskyttelsesniveauet giver anledning til vanskeligheder, hører den databeskyttelsesansvarlige den fælles kontrolinstans, inden der udarbejdes en vurdering af en specifik videregivelse.

4. Selv om betingelserne i stk. 1 - 3 ikke er opfyldt, kan et nationalt medlem dog undtagelsesvis under de omstændigheder, der er omhandlet i artikel 27, stk. 6, i afgørelsen om Eurojust, videregive oplysninger til et tredjeland med det ene formål at træffe hasteforanstaltninger med henblik på at afværge en overhængende, alvorlig fare for en person eller for den offentlige sikkerhed. Det nationale medlem registrerer en sådan undtagelsesvis videregivelse samt begrundelsen herfor i sagens midlertidige analysedatabase og underretter den databeskyttelsesansvarlige herom. Den databeskyttelsesansvarlige kontrollerer, at en sådan videregivelse kun foretages rent undtagelsesvis og i hastesager.

Kapitel V

Frister for opbevaring af personoplysninger

Artikel 29

Frister for opbevaring af personoplysninger

1. Eurojust træffer passende tekniske foranstaltninger til at sikre, at fristerne for opbevaring af personoplysninger i artikel 21 i afgørelsen om Eurojust overholdes.

2. Sagsstyringssystemet skal navnlig sikre, at det hvert tredje år efter indlæsningen kontrolleres, om det fortsat er nødvendigt at opbevare oplysninger i en midlertidig analysedatabase. Kontrollen dokumenteres i systemet med begrundelse for alle de beslutninger, der er truffet og den databeskyttelsesansvarlige underrettes automatisk om resultatet af den.

3. Sagsstyringssystemet skal navnlig markere de oplysninger, der registreres i et begrænset tidsrum i overensstemmelse med artikel 15, stk. 3, i afgørelsen om Eurojust. For sådanne kategorier af oplysninger kontrolleres det hver tredje måned, om det fortsat er nødvendigt at opbevare dem, og kontrollen dokumenteres som beskrevet i stk. 1 og 2.

4. Den registeransvarlige hører om fornødent kollegiet og den databeskyttelsesansvarlige vedrørende enhver beslutning om at opbevare oplysningerne i et længere tidsrum efter en kontrol.

AFSNIT V

BESTEMMELSER OM DATABEHANDLING, DER IKKE ER KNYTTET TIL EN BESTEMT SAG

Kapitel I

Almindelige principper

Artikel 30

Databehandlingens lovlighed og rimelighed

Personoplysninger skal behandles rimeligt og lovligt. Behandling af personoplysninger må navnlig kun finde sted, hvis

a) behandlingen er nødvendig for at overholde en retlig forpligtelse, som gælder for den registeransvarlige, eller

b) behandlingen er nødvendig af hensyn til opfyldelsen af en kontrakt, som den registrerede er part i, eller af hensyn til gennemførelse af foranstaltninger, der træffes på dennes anmodning forud for indgåelsen af en sådan kontrakt, eller

c) den registrerede har givet sit utvetydige samtykke, eller

d) behandlingen er nødvendig for at beskytte den registreredes vitale interesser, eller

e) behandlingen er nødvendig for, at den registeransvarlige kan forfølge en legitim interesse, medmindre den registreredes interesser eller de grundlæggende rettigheder og frihedsrettigheder, der skal beskyttes i henhold til artikel 4 ovenfor, går forud herfor.

Artikel 31

Begrænsning af formålet

1. Behandling af personoplysninger skal have et specifikt og veldefineret lovligt og legitimt formål og må kun viderebehandles på et senere tidspunkt, hvis dette ikke er uforeneligt med behandlingens oprindelige formål.

2. Personoplysninger, der udelukkende er indsamlet af hensyn til sikkerheden i eller kontrol og styring af behandlingssystemerne eller operationerne, må ikke anvendes til andre formål, bortset fra forebyggelse, efterforskning, afsløring og strafforfølgning af grove overtrædelser af straffeloven.

Artikel 32

Behandlinger, der vedrører særlige typer af oplysninger

1. Det er forbudt at behandle personoplysninger om racemæssig eller etnisk baggrund, politisk, religiøs eller filosofisk overbevisning, fagforeningsmæssigt tilhørsforhold, helbredsforhold, seksualforhold eller straffedomme, når formålet ikke har tilknytning til en bestemt sag.

2. Forbuddet finder ikke anvendelse, hvis

a) den registrerede udtrykkeligt har givet sit samtykke til en sådan behandling, eller

b) behandlingen er nødvendig for overholdelsen af den registeransvarliges specifikke rettigheder og retlige forpligtelser såsom skatteretlige eller arbejdsretlige forpligtelser, eller hvis den databeskyttelsesansvarlige om nødvendigt har givet sit samtykke, og der er truffet tilstrækkelige sikkerhedsforanstaltninger, eller

c) behandlingen er nødvendig for at beskytte den registreredes eller en anden persons vitale interesser i tilfælde, hvor den pågældende ikke fysisk eller juridisk er i stand til at give sit samtykke, eller

d) behandlingen vedrører oplysninger, som klart offentliggøres af den registrerede, eller er nødvendige for, at et retskrav kan fastlægges, gøres gældende eller forsvares.

3. Behandling af de i stk. 1 omhandlede oplysninger må kun finde sted med henblik på formålet for den oprindelige indsamling.

Artikel 33

Undtagelser fra den registreredes ret til underretning

1. I forbindelse med ikke-operative arbejdsopgaver i Eurojust kan det almindelige princip om den registreredes ret til underretning fraviges, hvis en sådan underretning af den registrerede vil skade

a) væsentlige økonomiske eller finansielle interesser hos en medlemsstat eller Den Europæiske Union eller

b) beskyttelsen af den registreredes interesser eller andres rettigheder og frihedsrettigheder eller

c) statens sikkerhed, den offentlige sikkerhed eller forsvaret i medlemsstaterne.

2. Den databeskyttelsesansvarlige underrettes, når disse undtagelser bringes i anvendelse.

Artikel 34

Anmeldelse til den databeskyttelsesansvarlige

1. Den registeransvarlige skal indgive forudgående anmeldelse til den databeskyttelsesansvarlige af enhver databehandling eller række af sådanne behandlinger, hvis formål er identiske eller indbyrdes relaterede.

2. Anmeldelsen skal indeholde følgende oplysninger:

a) den registeransvarliges navn og angivelse af den afdeling i en institution eller et organ, der har fået til opgave at behandle personoplysninger til et bestemt formål

b) behandlingens formål

c) en beskrivelse af kategorien eller kategorierne af registrerede og af de oplysninger eller typer af oplysninger, der vedrører dem

d) retsgrundlaget for den behandling, hvortil oplysningerne er bestemt

e) de modtagere eller kategorier af modtagere, oplysningerne vil kunne videregives til, og

f) en generel beskrivelse, der giver mulighed for en foreløbig vurdering af, om der er truffet passende sikkerhedsforanstaltninger.

3. Enhver relevant ændring, der berører de i stk. 2 omhandlede oplysninger, skal straks anmeldes til den databeskyttelsesansvarlige.

Artikel 35

Registrering

1. Den databeskyttelsesansvarlige registrerer de databehandlinger, der anmeldes i henhold til den foregående bestemmelse.

2. Registret skal mindst indeholde de oplysninger, der er omhandlet i artikel 34, stk. 2, litra a)-f).

3. Den databeskyttelsesansvarlige stiller efter anmodning samtlige oplysninger i registret til rådighed for den fælles kontrolinstans.

Artikel 36

Behandling af personoplysninger på den registeransvarliges vegne

1. Når en databehandling udføres på den registeransvarliges vegne af en ekstern registerfører, skal den registeransvarlige dels vælge en registerfører, som frembyder den fornødne garanti med hensyn til de tekniske og organisatoriske sikkerhedsforanstaltninger, der kræves i artikel 22 i afgørelsen om Eurojust og andre relevante dokumenter, dels påse, at disse foranstaltninger overholdes.

2. Gennemførelse af en databehandling ved en ekstern registerfører skal ske i henhold til en kontrakt eller et andet retligt bindende dokument mellem registerføreren og den registeransvarlige, hvori det navnlig fastsættes, at

a) registerføreren alene handler efter instruks fra den registeransvarlige

b) de forpligtelser vedrørende tavshedspligt og sikkerhed, som er fastsat i afgørelsen om Eurojust og i disse bestemmelser i forretningsordenen, ligeledes påhviler registerføreren, medmindre denne i medfør af artikel 16 eller artikel 17, stk. 3, andet led, i direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (1) allerede er omfattet af tavshedspligt og sikkerhedsbestemmelser i henhold til national ret i en af medlemsstaterne.

3. Med henblik på opbevaring af beviserne skal de dele i kontrakten eller det retlige dokument, der vedrører databeskyttelse, og kravene om tavshedspligt og sikkerhedsforanstaltninger foreligge skriftligt eller i en anden tilsvarende form.

Artikel 37

Edb-baserede individuelle afgørelser

Den registrerede har ret til ikke at være undergivet en afgørelse, der har retsvirkning for den registrerede eller berører den registrerede væsentligt, og som udelukkende bygger på elektronisk databehandling, som har til formål at evaluere visse personlige aspekter vedrørende den registrerede såsom vedkommendes arbejdsydelse, pålidelighed eller adfærd, medmindre afgørelsen udtrykkeligt er godkendt i henhold til national eller europæisk ret eller om nødvendigt af den databeskyttelsesansvarlige. I begge tilfælde træffes der foranstaltninger til at sikre den registreredes legitime interesser såsom foranstaltninger til, at vedkommende kan give sin mening til kende, eller til at bibringe vedkommende forståelse af behandlingen.

Kapitel II

Interne bestemmelser om beskyttelse af personoplysninger og privatlivets fred i interne telenet

Artikel 38

Anvendelsesområde

1. Dette kapitel finder anvendelse på behandling af personoplysninger i forbindelse med brug og forvaltning af telenet eller terminaludstyr, der drives under Eurojusts kontrol, jf. dog bestemmelserne i de foregående artikler.

2. I dette kapitel forstås ved »bruger« enhver fysisk person, der benytter et telenet eller terminaludstyr, der drives under Eurojusts kontrol.

Artikel 39

Sikkerhed

1. Eurojust træffer passende tekniske og organisatoriske foranstaltninger til at garantere en sikker anvendelse af telenettene og terminaludstyret (computere, servere, hardware og software), om nødvendigt sammen med udbyderne af offentligt tilgængelige teletjenester eller leverandørerne af offentlige telenet. Foranstaltningerne skal under hensyntagen til de tekniske muligheder og omkostningerne i forbindelse med gennemførelsen tilvejebringe et sikkerhedsniveau, der står i forhold til risikoen.

2. Hvor der er særlig risiko for brud på net- og terminalsikkerheden, skal Eurojust underrette brugerne herom samt om, hvorledes sådanne brud eventuelt kan forebygges, og om alternative kommunikationsmidler.

Artikel 40

Kommunikationshemmelighed

Eurojust skal sikre kommunikationshemmeligheden ved brug af telenet og terminaludstyr i overensstemmelse med fællesskabsretten.

Artikel 41

Trafik- og debiteringsdata

1. Trafikdata vedrørende brugere, som behandles for at etablere samtaler og andre former for forbindelser via telenettet, skal slettes eller gøres anonyme efter samtalens eller forbindelsens afslutning.

2. Undtagelser fra dette overordnede princip (f.eks. nødvendigheden af at opbevare visse trafikdata i forbindelse med den registreringsproces, der kræves for visse fibre eller med henblik på debitering af private opkald) må kun forekomme i henhold til interne bestemmelser, som Eurojust har vedtaget efter høring af den databeskyttelsesansvarlige. Hvis den databeskyttelsesansvarlige er i tvivl om, hvorvidt sådanne undtagelser er lovlige eller hensigtsmæssige, høres den fælles kontrolinstans.

3. Behandling af trafik- og debiteringsdata må kun foretages af personer, som er beskæftiget med debiterings-, trafik- eller budgetstyring.

Artikel 42

Brugerfortegnelser

1. Personoplysninger, der er indeholdt i trykte eller elektroniske brugerfortegnelser, og adgangen til sådanne fortegnelser skal begrænses til de oplysninger, der er strengt nødvendige af hensyn til fortegnelsens særlige formål.

2. Kun brugere fra Eurojust må have adgang til sådanne fortegnelser og kun med henblik på internt brug eller i andre interinstitutionelle fortegnelser, der anses for relevante.

Kapitel III

Særlige bestemmelser

Artikel 43

Supplerende bestemmelser

Eurojust udarbejder om nødvendigt supplerende bestemmelser om behandling af personoplysninger i operationer uden tilknytning til en bestemt sag. Sådanne bestemmelser anmeldes til den fælles kontrolinstans og offentliggøres særskilt i interne vejledninger.

AFSNIT VI

ANDRE BESTEMMELSER

Artikel 44

Ændring af disse bestemmelser i forretningsordenen

1. Disse bestemmelser skal gennemgås regelmæssigt for at vurdere, om der er behov for ændringer. Enhver ændring af disse bestemmelser foregår efter de procedurer, der i afgørelsen om Eurojust er fastsat for forretningsordenens godkendelse.

2. Den databeskyttelsesansvarlige underretter både kollegiets formand og den fælles kontrolinstans, hvis vedkommende mener, at der er behov for ændring af disse bestemmelser i forretningsordenen.

3. Den fælles kontrolinstans orienterer kollegiet om samtlige forslag eller anbefalinger vedrørende ændring af disse bestemmelser i forretningsordenen.

Artikel 45

Ikrafttræden og offentliggørelse

1. Disse bestemmelser træder i kraft dagen efter Rådets endelige godkendelse.

2. De offentliggøres i Den Europæiske Unions Tidende.

(1) EFT L 281 af 23.11.1995, s. 31.